Wir, Albr̄ und Leupolt, gepruͦder, von gots gnaden hertzogen ze Oͤsterˀ, ze Steir und Kernden und ze Chrayn, hˀren auf der Windischen Marich und
ze
Portenaw, ✳ grafen
ze Habspurg, ze Tyrol, ze Phirt und ze Kyburg, ✳ margrafen ze Purgòw und lantgrafen ✳ in Elsazz, ✳ bechennen ✳ und tuͦn kunt offenlich mit disem brief, ✳ daz wir alle
die recht ✳ und freyheiten, ✳ gnaden und guͦt gewonheiten, die ✳ die hochg hochgepornen fùrsten seliger gedechtnùzze, ✳ ✳ hertzog Albr̄ von Oͤsterˀ, weilent unsˀ lieber hˀre und
vatter, kùnig Fridˀrich von Rom, herzog Ott und hertzog Leupolt und hertzog Hainrˀ, seim gepruͦder, ✳ und hertzog Ruͦdolf von Oͤsterˀ, unser bruͦder vettˀ, und ander
unsˀ vordˀn ✳ gegeben ✳ und vˀlihen habent ✳ ✳ ✳ dem wirdigen gotzhause ✳ der zwayer kloͤstern ze Kùnigsvelt in Ergoͧw, Chostentzer bystuͦms, ✳ das dieselben unsˀ vorvordern und
ouch die durchleuchtig fùrstinne, frow Agnes, selig, weilent kùniginne ze Ungˀn, unsˀ liebes pêsel, gestift habent, ✳ und da ouch ir etlich und andˀ unsrˀ vorvordˀn manigˀ
rastend ✳ und begraben sind, ✳ und ouch alle die briefe und hantvesten, ✳ die si in ùber die selben recht, freyheiten ✳ und gnade ✳ gegeben habent, ✳ und mit namen ✳ alle die
leute, ✳ ✳ gerichte ✳ und guͤter, ✳ die unser egen̄ vordˀn und ander leute, ✳ in welhem wesen ✳ und wie si genant weren odˀ genant sein, von alten zeiten herdan ✳ untz auf
disen heutigen tag ✳ in chouffes gabe ✳ oder gemechtnùzze weise durch got ✳ und irr selen heiles willen ✳ oder in andˀ wege gefuͤget, vˀchouffet, ✳ gemachet ✳ und gegebn̄
habent ✳ dem vorgen̄ gotzhause, ✳ mit briefen ✳ und ane briefe ✳ oder wie es darkomen ist, ✳ nach guͦtem rate ✳ unsˀr hˀren ✳ und unsers rates, ✳ die do ze male bey uns warent,
bestêt und vˀnewt haben, besteten ✳ und vernewn ouch wizzentl̄ ✳ mit disem briefe ✳ fùr uns und unsˀ erben ✳ dem vorgen̄ gotzhause, ✳ ✳ den klosterfrown ✳ und ✳ ✳ dem cōvente
ze Kùngsvelt ✳ und allen iren nachkomen ✳ und erben eweklich ✳ mit solicher bescheidenhait, ✳ daz dieselben chlosterfrow und die geistlichen leute, ✳ paide, ✳ swestern und
bruͦdern, ✳ die daselbs jetzunt sind ✳ oder hienach ymmer werdent, ✳ und all ir leute ✳ und guͤter fùrbazz ✳ eweklich haben ✳ und niezzen sullent gentzlich ✳ alle die
recht, freyheiten, ✳ gnaden ✳ und guͦten gewonheiten, ✳ die in ✳ die vorgen̄ ✳ und andˀ fùrsten ✳ gegeben habent ✳ und als ✳ die brief ✳ und hantvesten weisent ✳ und lautent,
die darùber geben ✳ und gemacht sind, ✳ und dz si ✳ ouch beleiben ruͦweklich ✳ bey allen iren gerichten, ✳ leuten ✳ und guͤtern, ✳ wa si ✳ die habent, ✳ als vor geschriben
stet. ✳ dar umb fùr uns ✳ und unsˀ erben ✳ gepieten wir vesteklich bey unsern hulden ✳ allen unsˀn lanthˀren, ✳ grafen, freyen, dienstleuten, rittern ✳ und knechten,
allen unsˀn lantvoͤgten, ✳ lant richtern, ✳ under voͤgten, purgrafen, ammannen, ✳ schultheizzen, ✳ schafnern ✳ und phlegern, ✳ ✳ richtˀn, purgˀn ✳ und lantleuten ✳ sunderl̄
in unsˀn landen ze Ergow, ze Thurgoͧw, ✳ ze Elsazz, ✳ ze Suntgoͧw, ✳ ze Glarus ✳ und auf ✳ dem Swartzwalde, ✳ die jetzunt da sind ✳ odˀ hienach da werdent,
das si ✳ die obgen̄ chlosterfroͤwn, ✳ ir leute ✳ und guͤter bey denselben rechten, ✳ freyheiten, gnaden ✳ und guͦten gewonheiten ✳ von unsˀen wegen vesteklich schirmen
und hanthaben ✳ nach laut irr briefe ✳ und hantfesten ✳ und in dar an chain irrung, ✳ beswerung ✳ noch hindernùzze tuͦn ✳ noch yeman gestatten ze tuͦnde
in dhainen weg, ✳ ane alle gevˀde. ✳ und dez ze urchùnd geben wir ✳ disen brief, besigelten ✳ mit unsˀn anhangunden ✳ insigeln, ✳ der geben ist ze Wyenn an
mêntag ✳ nach sant Michels tag ze herbst, ✳ nach Christs gepurt dreutzehen hundert jar, ✳ darnach in dem siben und sechtzigisten jare. ✳
1367 X. 4. = no 341
1370 XII. 27.